## Zakon o izmjenama i dopunama Zakona o zakladama i fundacijama

### NN 64/2001 (16.7.2001.), Zakon o izmjenama i dopunama Zakona o zakladama i fundacijama

# HRVATSKI SABOR

if !supportEmptyParas endif

1051

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZAKLADAMA I FUNDACIJAMA

Proglašavam Zakon o izmjenama i dopunama Zakona o zakladama i
fundacijama, koji je donio Hrvatski sabor na sjednici 5. srpnja 2001.

Broj: 01-081-01-2228/2
Zagreb, 11. srpnja 2001.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O ZAKLADAMA I FUNDACIJAMA

Članak 1.

U Zakonu o zakladama i fundacijama (»Narodne novine«, br. 36/95.) članak
1. mijenja se i glasi:

»Ovim se Zakonom uređuje osnivanje, ustrojstvo, djelatnost i prestanak
zaklada i fundacija, registracija i prestanak pred­stav­niš­tava stranih
zaklada, odnosno fundacija te nadzor nad njihovim radom.«

Članak 2.

U članku 2. stavku 6. riječi: »Ministarstvo uprave« za­mjenjuju se riječima:
»ministarstvo nadležno za poslove opće up­rave«.

Članak 3.

Iza članka 2. dodaje se članak 2.a koji glasi:

»Članak 2.a

Strana zaklada, odnosno fundacija, u smislu ovoga Zakona, je zaklada sa
sjedištem u inozemstvu koja je valjano osnovana i registrirana po pravu zemlju
u kojoj ima sjedište.

Strana zaklada, odnosno fundacija može u Republici Hrva­t­skoj, po načelu
uzajamnosti, osnovati svoje predstavništvo putem kojeg obavlja svoju djelatnost
u Republici Hrvatskoj u skladu s njenim propisima. Načelo uzajamnosti se ne
primjenjuje na stranu zakladu koja ima sjedište te je valjano osnovana i
registrirana u zemlji članici Svjetske trgovinske organizacije.

Predstavništvo strane zaklade, odnosno fundacije (u daljnjem tekstu:
predstavništvo) smatra se osnovanim danom upisa u upisnik predstavništva
stranih zaklada i fundacija u Republici Hrvat­skoj kojeg vodi ministarstvo
nadležno za poslove opće uprave.

U Republici Hrvatskoj predstavništvo strane zaklade, odnosno fundacije
može djelovati samo u skladu s ovim Zakonom i drugim propisima koji uređuju
djelovanje zaklade i fundacija sa sjedištem u Republici Hrvatskoj.«

Članak 4.

Iza članka 3. dodaje se članak 3.a koji glasi:

»Članak 3.a

Predstavništvo strane
zaklade, odnosno fundacije upisuje se u Upisnik predstavništava stranih zaklada
i fundacija u Republici Hrvatskoj (u daljnjem tekstu: upisnik).

Predstavništvo strane
zaklade, odnosno fundacije ne može početi obavljati svoju djelatnost prije
upisa u upisnik iz stavka 1. ovoga članka.

Upisnik predstavništava vodi
ministarstvo nadležno za poslove opće uprave.

Obrasce i način vođenja upisnika predstavništava propisat će pravilnikom
ministar nadležan za poslove opće uprave.«

Članak 5.

Iza članka 11. dodaju se članci 11.a, 11.b, 11.c i 11.d koji glase:

»Članak 11.a

Predstavništvo strane zaklade, odnosno fundacije u Republici Hrvatskoj
osniva se odlukom osnivača ili ovlaštenog tijela strane zaklade, odnosno
fundacije. Potpis osnivača ili odgovorne osobe stra­ne zaklade, odnosno
fundacije na odluci o osnivanju predstav­ništva mora biti ovjeren kod javnog
bilježnika.

Odluka o osnivanju predstavništva
mora sadržavati: naziv i sjedište strane zaklade, odnosno fundacije koja osniva
predstav­ništvo, naziv i sjedište predstavništva, svrhu strane zaklade, odnosno
fundacije, krug osoba kojima je zaklada, odnosno fundacija namijenjena,
djelatnost predstavništva i ime osobe ovlaštene za zastupanje strane zaklade,
odnosno fundacije u Republici Hrvat­skoj.

Zahtjev za osnivanje
predstavništva u Republici Hrvatskoj podnosi osoba ovlaštena za zastupanje
predstavništva ministarstvu nadležnom za poslove opće uprave.

Članak 11.b

Predstavništva stranih
zaklada, odnosno fundacija nisu pravne osobe. Njihovim poslovanjem prava i
obveze stječe strana zaklada, odnosno fundacija. Predstavništvo posluje pod
svojim nazivom, ali pri tome mora navesti svoje sjedište i sjedište osnivača.

Članak 11.c

Zahtjevu za upis predstavništva
u upisnik prilaže se, u izvorniku i ovjerovljenom prijevodu na hrvatski jezik:

– izvadak iz registra u kojem
je u zemlji sjedišta strana zakla­da, odnosno fundacija upisana, ne stariji od
dva mjeseca, iz kojeg je vidljivo tko je ovlašten zastupati zakladu, odnosno
fundaciju te s kojom svrhom je ona registrirana,

– odluka o osnivanju
predstavništva,

– akt o osnivanju, statut ili
drugi dokument o osnivanju strane zaklade, odnosno fundacije iz kojeg je
vidljiva njena svrha i djelatnost, javno ovjereni po propisima zemlje u kojoj
osnivač ima sjedište,

– javno ovjereno skraćeno
posljednje godišnje financijsko izvješće o poslovanju zaklade, odnosno
fundacije,

– javno ovjerena suglasnost
osobe ovlaštene za zastupanje stra­ne zaklade, odnosno fundacije u Republici
Hrvatskoj o prih­vaćanju te dužnosti.

Zahtjev za osnivanje
predstavništva podnosi se u dva primjerka na propisanom obrascu. Obrazac
zahtjeva propisuje se pravilnikom kojeg donosi ministar nadležan za poslove opće
uprave.

Zahtjev za upis u upisnik
podnosi osoba ovlaštena za zastupanje strane zaklade, odnosno fundacije.

Članak 11.d

O upisu predstavništva u
upisnik donosi se rješenje.

Rješenje iz stavka 1. ovoga članka
mora sadržavati: naziv, sje­dište i datum upisa predstavništva, registarski
broj pod kojim je upis izvršen, svrhu te krug osoba kojima je zaklada, odnosno
fundacija namijenjena te imena osoba ovlaštenih za zastupanje strane zaklade,
odnosno fundacije u Republici Hrvatskoj.

Predstavništvo može započeti
svoju djelatnost nakon upisa u upisnik predstavništava.«

Članak 6.

Članak 15. mijenja se i
glasi:

»Kao sjedište zaklade uzima
se mjesto određeno aktom o osnivanju.

U sjedištu zaklade je i sjedište
njezinih tijela upravljanja i zastupanja.«

Članak 7.

Ministar nadležan za poslove
opće uprave donijet će pravilnik iz članka 3.a ovoga Zakona u roku od 30 dana
od dana njegova stupanja na snagu.

Članak 8.

Na pitanja koja nisu uređena
ovim Zakonom primjenjuju se odredbe općih propisa o zakladama i fundacijama.

Članak 9.

U čitavom tekstu Zakona riječ:
»Ministarstvo« zamjenjuje se riječju: »ministarstvo« u odgovarajućem padežu.

Članak 10.

Ovaj Zakon stupa na snagu
osmoga dana od dana objave u »Narodnim novinama«.

Klasa: 025-01/01-01/01
Zagreb, 6. srpnja 2001.

HRVATSKI SABOR

Predsjednik
Hrvatskoga sabora
**Zlatko Tomčić**, v. r.

if !supportEmptyParas endif

Zakon, NN 64/2001-1051